РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/358-12

27. децембар 2012. године

Б е о г р а д

ЗАПИСНИК

13. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 27. ДЕЦЕМБРА 2012. ГОДИНЕ

 Седница је почела у 15, 10 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Константин Арсеновић, Жељко Сушец, Александра Томић, Зоран Бојанић, Јудита Поповић, Иван Карић, Дејан Николић, Љубан Панић, Живојин Станковић и Гордана Чомић.

 Седници Одбора присуствовали су заменици чланова Одбора: Невена Стојановић (заменик Зорана Васића), Бранислав Митровић (заменик Јелене Травар Миљевић), Слободан Величковић ( заменик Константина Арсеновића ) и Миле Спировски (заменик Зорана Бојанића).

 Седници нису присуствовали чланови Одбора: Ивана Динић, Биљана Илић Стошић, Јелена Мијатовић, (нити њихови заменици), Зоран Васић и Јелена Травар Миљевић.

 Седници је присуствовао и Зоран Пралица, народни посланик.

Из Министарства енергетике, развоја и заштите животне средине седници су присуствовали: министар Зорана Михајловић, Мирко Грубишић и Хранислав Стојковић, помоћници министра и Тони Петровић, саветник министра.

 На предлог председника Одбора, Одбор је једногласно усвојио следећи

Д н е в н и р е д :

1. Информација о раду Министарства енергетике, развоја и заштите животне средине за период август-октобар 2012. године, и
2. Разно.

 Прва тачка дневног реда - **Информација о раду Министарства енергетике, развоја и заштите животне средине за период август-октобар 2012. године**

Министар је у уводном излагању нагласила да је ово министарство ново и другачије конципирано од претходног, као и да се Министарство од самог почетка посебно бави обавезама Фонда за заштиту животне средине, реализацијом Стратегије која већ постоји, а иницираће и измене Закона о заштити природе.

У дискусији су учествовали Милица Војић Марковић, Константин Арсеновић, Гордана Чомић, Иван Карић, Александра Томић, Зорана Михајловић, Мирко Грубишић и Хранислав Стојковић.

Током расправе, народни посланици су детаљно информисани о стању у руднику Зајача, с обзиром да је тамо извршен инспекцијски надзор и да извештај није повољан. Речено је да је Министарство енергетике, развоја и заштите животне средине формирало радну групу заједно са Министарством здравља, и повезало се са међународним организацијама у здравству, како би се овај проблем решио.

 Министар је, одговарајући на постављено питање, информисала чланове Одбора и о стању у Заводу за заштиту природе, где су у плану одређене реорганизације, а успостављен је и контакт са покрајинским Заводом. Постављено је питање шта је са кадровима и материјалном базом Завода.

Постављено је питање прављења регистра подзаконских аката која недостају, без обзира на то који је рок за њихово доношење. Предложено је да се Одбору достави овакав регистар, како би се знало зашто се неки закон не може применити. Указано је на то да се овај проблем може решити тако што би се, приликом подношења предлога закона Народној скупштини, уједно припремили и подзаконски акти за његово спровођење.

Осим тога, разговарало се о управљању отпадом што је најкомплекснији проблем, и речено је да су у припреми пројекти, као и стратегија у овој области. Наглашено је да ће се посебно обратити пажња на део који се односи на комунални отпад.

Истакнуто је да је Извештај технички јако добро урађен и детаљан, а посебно је наглашено задовољство због министаркиног става да неће бити нуклеарки у Србији. У току дискусије је наглашено да охрабрује сазнање да ће бити појачан инспекцијски надзор у сврху заштите животне средине. Посланици су поновили своје незадовољство што је укинут Фонд за заштиту животне средине, са сугестијом да се помогне локалним самоуправама. Одговорено је да се припрема алтернатива за Фонд за заштиту животне средине како би се могли финансирати сви пројекти за заштиту животне средине.

У току расправе је, између осталог, наглашено да је неопходно имати информативне кампање, у које је потребно уложити средства.

 Након расправе, Одбор је, сагласно члану 229. Пословника Народне скупштине, већином гласова (9 за и 1 уздржан), донео закључак да, безпримедби, прихвата Информацију о раду Министарства енергетике, развоја и заштите животне средине за период август-октобар 2012. године.

Друга тачка дневног реда – **Разно**

Под тачком Разно, Одбор је једногласно усвојио предлог председника Одбора да се у 2013. години одрже 4 јавна слушања. Одбор је донео Одлуку да се Друго јавно слушање на тему:'' Утицај генетски модификованих организама (трансгена) на животну средину и здравље'' одржи 6. фебруара 2013. године.

Одбор је једногласно усвојио и предлог председника Одбора да се одрже три седнице ван седишта Народне скупштине у току 2013. године.

Предложено је да се једна седница ван седишта одржи у Шумадији, где би се разговарало о могућности за експлоатацију никла и његовом утицају на животну средину.

Председник Одбора је обавестила Одбор да је поводом одржавања јавних слушања и седница Одбора ван седишта Народне скупштине, планирана подршка у оквиру Програма подршке скупштинским одборима, коју пружа Програм за развој Уједињених нација UNDP.

Седница је завршена у 16,25 часова.

СЕКРЕТАР ПРЕДСЕДНИК

 Милица Башић Милица Војић Марковић